གསལ་བྱེད་སུམ་ཅུའི་དཔོད་འབྲིའི་གོམ་ཁ་ཡང་ད་ལྟའི་སློབ་བུ་ཚོ་ནང་བཞིན་ཕྱི་གསལ་ནང་གསལ་གྱི་སློབ་ཁང་གྲུ་བཞི་ལས་འབྲི་དེབ་སྟེང་དུ་འབྲི་སྦྱོང་བྱེད་པའམ་དེང་རབས་སློབ་ཆས་སྣ་ཚོགས་སྤྱད་དེ་འབྲི་སྦྱོང་བྱེད་པའི་ལས་སྐལ་བཟང་པོ་མ་ལྡན་ཡང་།དེའི་དུས་སློབ་ཆུང་སྐབས་ཀྱི་གསལ་བྱེད་ཡི་གེའི་འབྲི་སྦྱོང་བྱེད་སྟངས་ནི་གླེང་རིན་ཡོད་ཅིང་བརྗེད་མེད་དྲན་ཤིང་དུ་གྱུར་ཡོད་དེ།གསལ་བྱེད་སུམ་ཅུ་ཀློག་འདོན་ལ་བྱང་ཆུབ་རྗེས་དགེ་རྒན་གྱིས་ལས་ཀ་དང་པོ་ཀ་སྡེའི་ཡི་གེ་བཞི་པོ་ཁོ་ན་འབྲི་ཤེས་པའི་ཆེད་དུ་ང་ཚོ་སློབ་བུ་དག་སློབ་ཁང་གི་སྒོར་བསྐྲད་དེ་སློབ་གྲྭའི་ར་སྐོར་དུ་རྡོ་ཟེགས་དང་ས་རྡུལ་གྱིས་མནན་པའི་ཐང་དུ་དཔོད་འབྲི་བྱེད་དགོས་པའི་བཀའ་བསྒོས་པ་རེད།དེའི་མུར་བྱིས་པ་གྲིམ་པོ་ཅན་དང་གཟུགས་པོ་རིང་པོ་ཅན་དག་གིས་ལག་གང་སྔ་བརྩད་དེ་སློབ་གྲྭའི་ར་སྐོར་གྱི་ས་འཇམ་ས་དང་བདེ་ས་བདམས་ཟིན་ལ།དེའི་རྗེས་རྐང་མགྱོགས་ལག་མགྱོགས་ཀྱི་སློབ་བུ་ཚོས་ཀྱང་ས་འཁོབས་ཆེ་ས་དང་ས་ཡག་སར་དམིགས་ཏེ་རྐང་པས་ས་རྟགས་རྒྱག་པའམ་རྡེའུ་ནག་ཅིག་གིས་རྟགས་ཆེན་པོ་རྒྱག་སྲིད།ཤུལ་དུ་ལྷག་པའི་ཅོལ་ཆུང་དང་ན་སོ་ཆུང་བའི་སློབ་བུ་རེ་འགས་འབའ་འབུར་དང་རྡོ་ཟེགས་འདྲེས་མའི་གནས་བདམས་ཏེ་གསལ་བྱེད་ཡི་གེ་འབྲི་མགོ་མི་རྩོམ་ག་མེད་ཡིན།དེ་ལྟར་ཀ་ཁ་ག་ངའི་ཡིག་འབྲུ་བཞི་པོ་ངག་ནས་སྐྱོར་ཞོར་ཐང་དུ་འབྲི་བའི་མགོ་བརྩམས་མ་ཐགསློབ་གྲོགས་ཕན་ཚུན་གྱིས་སུས་བྲིས་པ་མགྱོགས་པ་དང་སུས་ས་རྒྱ་གཅོད་ཐུབ་མིན་ལ་འགྲན་རྩོད་ཀྱི་མགོ་ཡང་རྩོམ་པ་རེད།སློབ་བུ་ལ་ལས་ཀ་ཁ་ག་ངའི་ཡིག་གཟུགས་ཀྱི་བྲིས་ལེགས་མིན་ལ་མི་ལྟ་བར།སློབ་གྲྭའི་ར་སྐོར་ནས་མགོ་བཟུང་སྟེ་སློབ་གྲྭའི་སྒོ་ཆེན་ཁར་སུ་ཐོན་མིན་ལ་འགྲན་པ་དང་།ཡང་སློབ་གྲོགས་ལ་ལས་ཁང་པ་གྱན་གསུམ་དུ་གྲུབ་པའི་ཁང་ཤར་གྱི་མཐའ་བསྐོར་ཏེ་གང་མགྱོགས་འགྲན་པ་རེད།འོན་ཀྱང་སློབ་བུ་ནན་མོ་དང་ཞིབ་ཚགས་ཅན་གྱིས་ཡི་གེ་བཞི་པོ་བྲིས་པ་མགྱོགས་མིན་ལ་མི་ལྟ་བར་ལག་ཏུ་རྡེའུ་ཆུང་ཆུང་ཞིག་བསྣམས་ཏེ་ལྷོད་ཤ་ལྡན་པའི་ངང་ཀ་ཁའི་རྐང་ལག་དལ་གྱིས་བསྐོར་ཏེ་བྲིས་ལེགས་པོ་ལ་བརྩོན་པ་རེད།དུས་ཚོད་ཐུང་ངུ་ཞིག་གི་རིང་དུ་སློབ་བུ་ཆུང་ཆུང་རྣམས་ནི་ས་ལས་སྐྱེས་པ་དང་འདྲ་བར་ལྷན་པ་བརྒྱབ་པའི་དོར་མ་དང་རས་ལྷམ་ཡོངས་ས་རྡུལ་གྱིས་ཡོངས་སུ་གཡོགས་འདུག་པར་མ་ཟད།ངོ་གདོང་ཧྲིལ་པོར་ས་རྡུལ་གྱིས་གོས་ཤིང་སྣ་ཁུང་ལས་འཛགས་པའི་སེར་ཞིང་སྦོམ་པའི་སྣབས་ཀྱང་ས་རྡུལ་གྱིས་ཁ་དོག་བརྗེས་འདུགཡིན་ཡང་ཁོ་ཚོས་རླུང་ནག་འཚུབ་མ་ལས་མགྱོགས་པའི་ཐང་ལ་བྲིས་པའི་གསལ་བྱེད་ཡི་གེ་ལ་ཕྱི་མིག་ཡང་ཡང་ལྟ་ཞོར་གདོང་གི་པད་མར་འཛུམ་པའི་འདབ་བརྒྱ་གྲོལ་ཞིང་སུས་ཡིག་འབྲུ་བཞི་པོ་རྒྱང་རིང་པོ་ལ་བྲིས་མིན་ཐད་གཤིབ་བསྡུར་བྱེད་བཞིན་ཨང་རིམ་གྱི་རྟིང་ཐག་གཅོད་པར་བྱེད།ངེད་ཅག་ས་རྡུལ་ཚི་དྲེག་དང་དགའ་དགོད་འུར་ཟིང་དང་མཉམ་དུ་གསལ་བྱེད་ཡི་གེ་རེ་རེ་ཐང་ལ་དཔོད་འབྲི་བྱས་ཏེ།སློབ་ཆུང་ལོ་རིམ་དང་པོ་ནས་ལམ་ལ་ཆས་ཤིང་ཀ་ཁའི་རྒྱང་འབོད་དང་ལྷན་ཅིག་ཕུགས་བསམ་གྱི་ཐེམ་སྐས་སུ་འགོམ་བཞིན་དམིགས་པ་རྒྱང་རིང་ལ་ཕྱོགས་ཏེ་མཆོང་ལྡིང་རྩེད་མཚར་གྱི་ཀློང་ནས་མདུན་ལྗོངས་ཡངས་པོར་གོམ་ཆུང་བརྟོལ་ཏེ་མུ་ནས་མུ་རུ་ཆས་པ་ཡིན་ནོ།།